b'\n_START_ARTICLE_\nVilppulan urhojen muistolle\n_START_PARAGRAPH_\nVilppulan urhojen muistolle (tunnetaan my\xc3\xb6s ensimm\xc3\xa4isten sanojensa mukaan nimell\xc3\xa4 Kyt\xc3\xb6savun aukeilla mailla) on suomalaisen Heikki Klemetin vuonna 1918 sanoittama ja s\xc3\xa4velt\xc3\xa4m\xc3\xa4 is\xc3\xa4nmaallinen marssilaulu. Kappaleessa ylistet\xc3\xa4\xc3\xa4n Suomen sis\xc3\xa4llissodassa Vilppulan rintamalla kunnostautuneita etel\xc3\xa4pohjalaisia suojeluskuntalaisia. Klemetti s\xc3\xa4velsi laulun sodan aikana, mutta teos sai ensiesityksens\xc3\xa4 vasta sodan j\xc3\xa4lkeen Lapuan p\xc3\xa4ivill\xc3\xa4 14. hein\xc3\xa4kuuta 1918. T\xc3\xa4st\xc3\xa4 huolimatta kappaleesta muodostui yksi tunnetuimpia valkoisen armeijan marssilauluja. Laulu oli suosittu suojeluskuntalaisten keskuudessa, ja Etel\xc3\xa4-Pohjanmaan suojeluskunta- ja lottapiirit ottivat sen kunniamarssikseen._NEWLINE_Kappaleen viimeisen s\xc3\xa4keist\xc3\xb6n kertos\xc3\xa4keess\xc3\xa4 "Laurilan ty\xc3\xb6t sek\xc3\xa4 Vilppulan vaiheet, lastenlapsille laulujen aiheet" ylistet\xc3\xa4\xc3\xa4n j\xc3\xa4\xc3\xa4k\xc3\xa4rieversti Matti Laurilaa, h\xc3\xa4nen velje\xc3\xa4\xc3\xa4n Ilmaria ja n\xc3\xa4iden is\xc3\xa4\xc3\xa4 Matti Laurila vanhempaa, jotka toiminnallaan sis\xc3\xa4llissodassa nousivat valkoisen puolen sotasankareiksi ja jotka tunnettiin niin sanottuna Lapuan lumiaurana. Is\xc3\xa4-Matti ja Ilmari kaatuivat samassa L\xc3\xa4nkipohjan taistelussa 16. maaliskuuta 1918. Nuorempi Matti Laurila oli sis\xc3\xa4llissodassa komentamassa Vilppulan rintaman joukkoja._NEWLINE_Jatkosodan j\xc3\xa4lkeen kappaletta ei ole kovin usein esitetty, eik\xc3\xa4 se ole en\xc3\xa4\xc3\xa4 kovin tunnettu.'